## Pravilnik o stručnom ispitu te upotpunjavanju i usavršavanju znanja osoba koje obavljaju poslove graditeljstva

### NN 82/2005 (6.7.2005.), Pravilnik o stručnom ispitu te upotpunjavanju i usavršavanju znanja osoba koje obavljaju poslove graditeljstva

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**1587**

Na temelju članka 61. stavka 3. Zakona o gradnji
(»Narodne novine« br. 175/03 i 100/04) ministrica zaštite
okoliša, prostornog uređenja i graditeljstva donosi

## PRAVILNIK

### O STRUČNOM ISPITU TE UPOTPUNJAVANJU I USAVRŠAVANJU ZNANJA OSOBA KOJE OBAVLJAJU POSLOVE GRADITELJSTVA

I. OPĆE ODREDBE

Članak 1.

Ovim Pravilnikom propisuje se program, uvjeti i
način polaganja (ispitno povjerenstvo, postupak polaganja, uvjerenje o
položenom stručnom ispitu, registar izdanih uvjerenja i naplata troškova)
stručnog ispita osoba koje su prema odredbama Zakona o gradnji dužne položiti
stručni ispit za obavljanje poslova graditeljstva.

Ovim Pravilnikom se propisuju i uvjeti, te način
upotpunjavanja i usavršavanja znanja osoba koje su dužne upotpunjavati i
usavršavati znanje u obavljanju poslova graditeljstva, kao i način provjere
upotpunjavanja i usavršavanja znanja.

Članak 2.

Pojmovi uporabljeni u ovom Pravilniku imaju
sljedeće značenje:

– stručni ispit jest ispit kojeg sukladno Zakonu
o gradnji moraju položiti određene osobe za obavljanje poslova graditeljstva;

– poslovi sudionika u gradnji – obuhvaćaju
poslove projektiranja, poslove građenja i poslove stručnog nadzora,

– poslovi ispitivanja i potvrđivanja sukladnosti
u graditeljstvu – obuhvaćaju poslove ocjenjivanja sukladnosti, izdavanja
certifikata sukladnosti i druge poslove u vezi s uporabljivošću građevnih
proizvoda te poslove izdavanja autoriziranih podataka o prethodnim
istraživanjima i ispitivanju građevina,

– poslovi prostornog i urbanističkog planiranja
– obuhvaćaju stručne poslove prostornog uređenja u smislu posebnog Zakona,

– građevno-tehnička regulativa su važeći propisi
iz područja koja uređuje Zakon o gradnji i drugi propisi značajni za primjenu
toga Zakona,

– ispitni program je program za polaganje
stručnog ispita za obavljanje poslova graditeljstva;

– obveznik polaganja je osoba koja je sukladno
Zakonu o gradnji dužna položiti stručni ispit za obavljanje poslova
graditeljstva;

– pristupnik je obveznik polaganja koji pristupa
polaganju stručnog ispita za obavljanje poslova graditeljstva;

– stručno usavršavanje jest upotpunjavanje i
usavršavanje znanja za obavljanje poslova graditeljstva;

– obveznik stručnog usavršavanja jest osoba koja
je u skladu sa Zakonom o gradnji dužna upotpunjavati i usavršavati znanje za
obavljanje poslova graditeljstva;

– ispitno povjerenstvo jest povjerenstvo koje
provodi stručni ispit za obavljanje poslova graditeljstva;

– ministar jest ministar nadležan za poslove
graditeljstva;

– Ministarstvo jest ministarstvo nadležno za
poslove graditeljstva.

Članak 3.

Stručnim ispitom provjerava se poznavanje važeće
građevno--tehničke regulative.

II. ISPITNI PROGRAM

Članak 4.

Stručni ispit polaže se prema ispitnom programu
u obuhvatu i sadržaju koji ovisi o vrsti poslova koje obveznik polaganja
obavlja, struci obveznika polaganja i završenom stupnju obrazovanja obveznika
polaganja.

Članak 5.

Ispitni program pobliže je propisan u Prilogu 1.
ovoga Pravilnika.

Ministar posebnom odlukom utvrđuje važeću
građevno–tehničku regulativu koja obuhvaća i sadržava ispitni program iz stavka
1. ovoga članka.

Odluka iz stavka 2. ovoga članka objavljuje se
na službenim web stranicama Ministarstva.

Članak 6.

Osoba koja je položila stručni ispit može
obavljati poslove graditeljstva u okviru strukovnog područja, vrste poslova i
stručne spreme za koju posjeduje uvjerenje o položenom stručnom ispitu za
obavljanje poslova graditeljstva, ako ovim Pravilnikom nije drugačije određeno.

Članak 7.

Osoba koja ispunjava uvjete iz članka 8. i 9.
ovoga Pravilnika i koja je položila stručni ispit za jednu vrstu poslova, može
obavljati i drugu vrstu poslova, ako je na tim poslovima nakon polaganja
stručnog ispita radila najmanje tri godine i ako je položila stručni ispit
predviđen za tu vrstu poslova.

Osoba koja je položila stručni ispit po ispitnom
programu propisanom za niži stupanj stručne spreme mora ponovno pristupiti
polaganju stručnog ispita nakon stjecanja višeg stupnja stručne spreme po
ispitnom programu predviđenom za viši stupanj stručne spreme.

U slučajevima iz stavka 1. i 2. ovoga članka,
polaže se samo razlika ispitnih predmeta ispitnog programa.

III. UVJETI ZA POLAGANJE
STRUČNOG ISPITA

Članak 8.

Pravo na polaganje stručnog ispita obveznik
polaganja stječe nakon što je, po završenom školovanju i stjecanju razine
obrazovanja propisane ovim Pravilnikom, stekao tri godine radnog staža na
odgovarajućim poslovima u struci ili na drugim odgovarajućim poslovima.

Pravo na polaganje stručnog ispita za obavljanje
poslova sudionika u gradnji i poslova ispitivanja i potvrđivanja sukladnosti u
graditeljstvu imaju obveznici polaganja arhitektonske, građevinske,
elektrotehničke i strojarske struke.

Pravo na polaganje stručnog ispita za poslove
prostornog i urbanističkog planiranja ima osoba arhitektonske struke.

Članak 9.

Pravo na polaganje stručnog ispita imaju
obveznici polaganja, koji, osim uvjeta iz članka 8. ovoga Pravilnika ispunjavaju
i uvjet da su u Republici Hrvatskoj završili srednju školu programa tehničara
(IV. stupanj, SSS), ili višu školu programa inženjera (VI. stupanj, VŠS),
odnosno fakultet sveučilišnog programa diplomiranog inženjera (VII. stupanj,
VSS) i to u okviru struka predviđenih za obavljanje određenih poslova
graditeljstva određenih ovim Pravilnikom.

Pravo na polaganje stručnog ispita imaju i
obveznici polaganja koji su završili školu, stručni ili sveučilišni studij u
Republici Hrvatskoj, ako se sukladno posebnim propisima svjedodžba odnosno
diploma koju su stekli priznaje odgovarajućom svjedodžbi odnosno diplomi iz
stavka 1. ovoga članka i ako dokažu ispunjavanje uvjeta iz članka 8. ovoga
Pravilnika te uvjeta o struci sukladno stavku 1. ovoga članka.

Pravo na polaganje stručnog ispita imaju i
obveznici polaganja koji su završili školu ili fakultet izvan Republike
Hrvatske, koji odgovara uvjetima iz stavka 1. ovoga članka, ako dokažu
priznavanje istovjetnosti strane svjedodžbe odnosno diplome sukladno posebnim
propisima i ispunjavanje uvjeta iz članka 8. ovoga Pravilnika, te uvjeta o
struci sukladno stavku 1. ovoga članka.

Članak 10.

Iznimno od članka 9. ovoga Pravilnika, pravo na
polaganje stručnog ispita za obavljanje poslova ispitivanja i potvrđivanja sukladnosti
u graditeljstvu ima i obveznik polaganja srednje, više ili visoke stručne
spreme odgovarajuće struke, ako je nastavni program prema kojem je završio
školu odnosno fakultet primjeren obavljanju specijaliziranih poslova u vezi s
ocjenjivanjem sukladnosti, izdavanjem certifikata i uporabljivošću građevnih
proizvoda te izdavanja autoriziranih podataka o prethodnim istraživanjima i
ispitivanju građevina.

Iznimno od članka 9. ovoga Pravilnika, pravo na
polaganje stručnog ispita samo za obavljanje poslova građenja u okviru ispitnog
programa za obavljanje poslova sudionika u gradnji ima i obveznik polaganja
visoke stručne spreme odgovarajuće struke, ako je nastavni program prema kojem
je završio fakultet primjeren obavljanju poslova vođenja pojedinih radova.

IV. NAČIN POLAGANJA
STRUČNOG ISPITA

*1. Ispitno povjerenstvo*

Članak 11.

Stručni ispit polaže se pred ispitnim
povjerenstvom Ministarstva.

Članak 12.

Ispitno povjerenstvo osniva se za svako
strukovno područje predviđeno ispitnim programom, a sastoji se od predsjednika
i najmanje dva člana, ovisno o strukovnom području, te tajnika ispitnog
povjerenstva.

Predsjedniku, članovima i tajniku ispitnog
povjerenstva imenuju se zamjenici.

Članak 13.

Ispitno povjerenstvo osniva ministar posebnom
odlukom.

Odlukom iz stavka 1. ovoga članka ministar
imenuje predsjednika ispitnog povjerenstva, članove i tajnika ispitnog
povjerenstva.

Odlukom iz stavka 1. ovoga članka ministar
imenuje i zamjenike iz članka 12. stavka 2. ovoga Pravilnika.

Članak 14.

Za strukovno područje arhitekture i strukovno
područje građevinarstva predsjednik i zamjenik predsjednika ispitnog
povjerenstva je osoba iz Ministarstva.

Predsjednikom i članovima ispitnog povjerenstva,
te njihovim zamjenicima, mogu se imenovati samo osobe koje imaju visoku stručnu
spremu i odgovarajuće radno iskustvo na poslovima izrade, nadzora primjene ili
provedbe propisa iz predmeta koje ispituju.

Osobe iz stavka 2. ovoga članka moraju imati
položen stručni ispit za obavljanje poslova graditeljstva, odnosno moraju imati
položen odgovarajući ispit prema posebnim propisima za uže strukovno područje
koje ispituju ako je takav ispit propisan.

Članak 15.

Odlukom iz članka 13. stavka 1. ovoga Pravilnika
ministar određuje i koje će predmete ispitivati osobe imenovane u ispitno povjerenstvo.

Članak 16.

Predsjednik ispitnog povjerenstva i njegov
zamjenik, kada ga zamjenjuje, odgovorni su za zakonito provođenje stručnog
ispita.

Ispitno povjerenstvo obvezno je stručni ispit
provoditi u skladu s odredbama ovoga Pravilnika.

Članak 17.

Administrativni poslovi u vezi polaganja
stručnog ispita obavljaju se u Ministarstvu.

Tajnik ispitnog povjerenstva obavlja
administrativne poslove vezano uz spis za polaganje stručnog ispita pojedinog
pristupnika i upis uvjerenja o položenom stručnom ispitu u Registar iz članka
31. stavka 1. ovoga Pravilnika.

Članak 18.

Osobe koje čine ispitno povjerenstvo i osobe
koje su imenovane njihovim zamjenicima, kada sudjeluju u održavanju stručnog
ispita, imaju pravo na naknadu.

Visinu naknade iz stavka 1. ovoga članka
određuje ministar posebnom odlukom.

*2. Postupak polaganja stručnog ispita*

Članak 19.

Pristupnik Ministarstvu podnosi zahtjev za
polaganje stručnog ispita na obrascu SIG-1, dimenzije 210 × 297 mm, koji je
pobliže određen u Prilogu 2. ovoga Pravilnika.

Uz zahtjev iz stavka 1. ovoga članka pristupnik
obvezno prilaže dokaze o ispunjavanju uvjeta za polaganje stručnog ispita i to
o:

– stečenom o radnom stažu,

– stručnoj spremi u okviru propisane struke.

Osim dokaza iz stavka 2. ovoga članka, uz zahtjev
za polaganje stručnog ispita pristupnik prilaže i druge dokaze ako je to
potrebno s obzirom na odredbe članka 9. i 10. ovoga Pravilnika.

Dokazi iz stavka 2. ovoga članka osobito su:

– original, odnosno ovjerena preslika diplome o
završenom fakultetu ili svjedodžbe o završenoj školi odgovarajuće struke,

– originalna potvrda (o stečenom radnom stažu)
poslodavca kod kojega je pristupnik stekao radni staž, odnosno druga isprava
poslodavca (npr. rješenje o rasporedu na radno mjesto
i sl.) i/ili ovjerena preslika radne knjižice
pristupnika.

Pristupnik koji zahtjevom iz stavka 1. ovoga
članka ne dokaže da ispunjava uvjete za polaganje stručnog ispita propisane
ovim Pravilnikom, nema pravo pristupiti polaganju stručnog ispita, o čemu će biti
obaviješten pisanom obavijesti.

Članak 20.

U roku od 8 dana od dana primitka obavijesti iz
članka 19. stavka 5. ovoga Pravilnika, pristupnik može izjaviti pisani prigovor
ministru.

O prigovoru iz stavka 1. ovoga članka ministar
će odlučiti odgovarajućom primjenom odredbi Zakona o općem upravnom postupku i
u skladu s ovim Pravilnikom.

Članak 21.

O mjestu i vremenu polaganja stručnog ispita
pristupniku se dostavlja pisana obavijest, s informacijom o ispitnom programu
po kojem se polaže stručni ispit.

Obavijest iz stavka 1. ovoga članka mora biti
dostavljena pristupniku najmanje 30 dana prije dana određenog za polaganje
stručnog ispita.

Iznimno od odredbe stavka 1. ovoga članka,
pisanim podneskom pristupnik može predložiti da mu se odobri polaganje stručnog
ispita i prije isteka roka iz stavka 2. ovoga članka.

O prijedlogu iz stavka 3. ovoga članka odlučuje
predsjednik ispitnog povjerenstva. Ako je o prijedlogu odlučeno pozitivno,
pristupniku se dostavlja obavijest o novom terminu održavanja stručnog ispita.

Članak 22.

Pristupnik može odgoditi polaganje stručnog
ispita u roku iz članka 21. stavka 2. ovoga Pravilnika, ali je o tome dužan
izvijestiti Ministarstvo najkasnije tri dana prije roka određenog za polaganje.

Ako se pristupniku dogode nepredviđeni razlozi
unutar roka utvrđenog u stavku 1. ovoga članka zbog kojih ne može pristupiti
polaganju stručnog ispita, on polaganje ispita može odgoditi pisanim podneskom
ili usmeno, uz uvjet da razloge opravda odgovarajućim dokazom.

U slučajevima iz stavka 1. i 2. ovoga članka
smatra se da pristupnik stručni ispit nije polagao iz opravdanih razloga.

Članak 23.

Prije početka polaganja stručnog ispita tajnik
ispitnog povjerenstva za svakog pristupnika obvezno utvrđuje:

1. identitet,

2. jesu li u zahtjevu za polaganje stručnog
ispita navedeni svi podaci propisani obrascem zahtjeva,

3. ispunjava li pristupnik uvjete za polaganje
stručnog ispita sukladno ovom Pravilniku,

4. jesu li plaćeni troškovi polaganja stručnog
ispita.

Tajnik ispitnog povjerenstva obvezan je upoznati
pristupnika s njegovim pravima i obvezama pri polaganju stručnog ispita.

Odredbe stavka 1. i stavka 2. ovoga članka
primjenjuju se i u slučaju polaganja popravnog ispita.

Članak 24.

Stručni ispit se polaže usmeno.

O provođenju stručnog ispita vodi se zapisnik (u
daljnjem tekstu: zapisnik o stručnom ispitu).

Zapisnik o stručnom ispitu vodi se na obrascu
SIG-2, listova dimenzije 210 × 297 mm, a pobliže je propisan u Prilogu 3. ovoga
Pravilnika.

Članak 25.

Uspjeh pristupnika na stručnom ispitu ocjenjuje
se ocjenom: »položio«, odnosno »nije položio«.

Za svaki ispitni predmet koji pristupnik polaže
upisuje se ocjena »zadovoljio«, odnosno »nije zadovoljio«.

Pristupnik dobiva ocjenu »zadovoljio« ako je dao
odgovore kojima je dokazao da u propisanoj mjeri poznaje važeću
građevno--tehničku regulativu obuhvaćenu ispitnim predmetom.

Pristupnik dobiva ocjenu »položio« ako je iz
svih ispitnih pred­meta ocijenjen ocjenom »zadovoljio«.

Ocjenu stručnog ispita pristupniku zaključuje i
objavljuje predsjednik ispitnog povjerenstva na temelju ocjena iz svih ispitnih
pred­meta sadržanih u zapisniku o stručnom ispitu.

Članak 26.

Smatrat će se da stručni ispit nije položio
pristupnik koji je pristupio polaganju ispita i tijekom njegova trajanja
odustao od polaganja.

Kada pristupnik iz zdravstvenih ili drugih
opravdanih razloga odustane od započetog polaganja stručnog ispita, ispitno
povjerenstvo može donijeti odluku o odgađanju polaganja stručnog ispita za toga
pristupnika. Ta odluka se upisuje u zapisnik o stručnom ispitu uz navođenje
razloga zbog kojih je o odgađanju ispita odlučeno.

Članak 27.

Pristupnik koji je polagao stručni ispit, a nije
položio najviše jedan ispitni predmet, može polagati popravni ispit iz toga
ispitnog predmeta (u daljnjem tekstu: popravni ispit).

Rok u kojem se polaže popravni ispit ne može
biti kraći od 30 dana niti duži od 60 dana od dana polaganja stručnog ispita na
kojem pristupnik nije zadovoljio u ispitnom predmetu iz kojeg polaže popravni
ispit.

Odredbe ovoga Pravilnika koje se odnose na
odlaganje i odustajanje od polaganja stručnog ispita primjenjuju se i na
popravni ispit.

Podaci o plaganju
popravnog ispita upisuju se u zapisnik iz članka 24. stavka 2. ovoga
Pravilnika.

Smatrat će se da nije položio stručni ispit
pristupnik koji u roku iz stavka 2. ovoga članka ne pristupi polaganju
popravnog ispita ili na popravnom ispitu bude ocijenjen ocjenom »nije
zadovoljio«.

Članak 28.

Pristupnik koji je započeo polagati stručni
ispit, ako je sukladno odredbama ovoga Pravilnika došlo do odgađanja stručnog
ispita, može nastaviti polaganje toga ispita u roku od 90 dana računajući od
dana kada je donijeta odluka o odgađanju stručnog ispita.

Ako pristupnik koji je započeo polaganje
stručnog ispita ne pristupi polaganju odnosno ne nastavi s polaganjem stručnog
ispita u roku utvrđenom u stavku 1. ovoga članka smatrat će se da stručni ispit
nije položio.

Članak 29.

Pristupnik koji nije položio stručni ispit može
ponovo pristupiti polaganju stručnog ispita najranije protekom roka od 30 dana
od dana prethodnog polaganja.

*3. Uvjerenje o položenom stručnom ispitu i Registar izdanih
uvjerenja*

Članak 30.

O položenom stručnom ispitu Ministarstvo izdaje
uvjerenje.

Uvjerenje o položenom stručnom ispitu izdaje se na
obrascu SIG-3, dimenzije 210 × 297 mm, a pobliže je određeno u Prilogu 4. ovoga
Pravilnika.

Podaci u obrascu uvjerenja o položenom stručnom
ispitu ispunjavaju se elektronički.

Uvjerenje o položenom stručnom ispitu potpisuje
predsjednik ispitnog povjerenstva.

Članak 31.

O izdanim uvjerenjima iz članka 30. ovoga
Pravilnika u Ministarstvu se vodi Registar.

Registar iz stavka 1. ovoga članka se vodi prema
obrascu SIG-4, koji je pobliže određen u Prilogu 5. ovoga Pravilnika. Registar
se sastoji od listova dimenzija 210×297 mm, koji su označeni rednim brojem i
moraju biti uvezani.

U Registar iz stavka 1. ovoga članka upisuju se
i uvjerenja iz članka 50. ovoga Pravilnika.

U Registru iz stavka 1. ovoga članka vodi se i
evidencija o stručnom usavršavanju obveznika stručnog usavršavanja.

Izvod iz Registra izdanih uvjerenja osoba koje
ispunjavanjem obveze stručnog usavršavanja u skladu s odredbama ovoga
Pravilnika dokazuju poznavanje važeće građevno-tehničke regulative objavljuje
se na službenoj web stranici Ministarstva.

*4. Troškovi polaganja stručnog ispita*

Članak 32.

Troškove za polaganje stručnog ispita snosi
pristupnik ili njegov poslodavac.

Iznos troškova polaganja stručnog ispita iz
stavka 1. ovoga članka, te način uplate tih troškova određuje ministar posebnom
odlukom.

Pristupniku koji je podnio zahtjev za polaganje
stručnog ispita i odgodio njegovo polaganje u skladu s odredbama ovoga
Pravilnika uplaćeni iznos troškova iz stavka 1. ovoga članka priznaje se za
iduće polaganje stručnog ispita, ako u međuvremenu troškovi polaganja stručnog
ispita nisu utvrđeni u višem iznosu.

Kada su troškovi stručnog ispita utvrđeni u
višem iznosu od uplaćenog iznosa iz stavka 3. ovoga članka pristupnik, odnosno
njegov poslodavac će nadoplatiti razliku troškova.

Troškovi popravnog ispita plaćaju se u iznosu od
30% troškova utvrđenih za polaganje stručnog ispita, a snosi ih pristupnik ili
njegov poslodavac.

V. STRUČNO USAVRŠAVANJE

*1. Obveznici stručnog usavršavanja i način provjere*

Članak 33.

Obveznik stručnog usavršavanja dužan je
upotpunjavati i usavršavati svoje znanje nakon položenog stručnog ispita u
skladu s odredbama ovoga Pravilnika.

O stručnom usavršavanju obveznika stručnog
usavršavanja vodi se evidencija sukladno odredbama ovoga Pravilnika.

Stručno usavršavanje obveznika stručnog
usavršavanja prati se u petogodišnjim razdobljima, na način da obveza za prvo
petogodišnje razdoblje počinje teći od prvog sljedećeg dana nakon položenog
stručnog ispita.

Iznimno od stavka 1. ovoga članka, od obveze
stručnog usavršavanja po ovom Pravilniku izuzeti su državni službenici koji
rade na poslovima izrade, nadzora primjene ili provedbe građevno-tehničke
regulative.

Članak 34.

Obveznik stručnog usavršavanja stručno
usavršavanje tijekom petogodišnjeg razdoblja iz članka 33. stavka 3. ovoga
Pravilnika ostvaruje vlastitim odabirom odgovarajućeg oblika i mogućnosti
usavršavanja ili prema programu za koji je pribavljena suglasnost u skladu s
ovim Pravilnikom, odnosno kombinacijom tih dvaju načina.

Obveznik stručnog usavršavanja dužan je u
petogodišnjem razdoblju iz članka 33. stavka 3. ovoga Pravilnika stručnim
usavršavanjem u skladu s ovim Pravilnikom ostvariti najmanje 100 bodova, od
čega najmanje 20 bodova iz poznavanja građevno-tehničke regulative iz područja
obuhvaćenog ispitnim programom stručnog ispita kojeg je položio.

Ostvareni bodovi u jednom petogodišnjem
razdoblju stručnog usavršavanja ne mogu se prenositi i evidentirati u drugo
petogodišnje razdoblje stručnog usavršavanja.

Članak 35.

Obveznik stručnog usavršavanja obvezan je
odabrati voditelja evidencije stručnog usavršavanja za petogodišnje razdoblje.

U svrhu vođenja evidencije stručnog usavršavanja
obveznik stručnog usavršavanja dužan je voditelju evidencije stručnog
usavršavanja dostavljati:

– podatke o objavljenoj knjizi, priručniku ili
članku,

– potvrdu o održanom predavanju po pozivu ili
aktivnom/pasivnom sudjelovanju na stručnom ili stručno-znanstvenom skupu

– potvrdu o održanom predavanju ili o pohađanju
tečaja ili prisustvovanja skupu stručnog usavršavanja u okviru petogodišnjeg
programa stručnog usavršavanja,

– original ili ovjerenu kopiju diplome o
stečenom stručnom i/ili znanstvenom stupnju,

– potvrdu o aktivnom radu u stručnom
povjerenstvu Ministarstva, odnosno Tehničkom odboru Hrvatskog zavoda za norme,

– druge dokaze vezane za aktivnosti usavršavanja
i upotpunjavanja znanja iz područja graditeljstva.

Članak 36.

Obveznik stručnog usavršavanja koji iz
opravdanih razloga npr. zbog: bolesti, porodnog
dopusta, rada u inozemstvu, nezaposlenosti i sl. nije
bio u mogućnosti kontinuirano u petogodišnjem razdoblju obavljati stručno
usavršavanje prema odredbama ovoga Pravilnika, te zbog toga nije uspio steći
propisani broj bodova za to razdoblje, može ministru podnijeti zahtjev za
produženje razdoblja stručnog usavršavanja. Zahtjev mora potkrijepiti
odgovarajućim dokazima.

O zahtjevu iz stavka 1. ovoga članka Ministar će
odlučiti rješenjem.

U rješenju iz stavka 2. ovoga članka, ako je
zahtjev osnovan, ministar će odrediti produženje razdoblja stručnog
usavršavanja za proteklo petogodišnje razdoblje, koje ne može biti dulje od
godinu dana.

*2. Oblici stručnog usavršavanja i evidencija*

Članak 37.

Stručno usavršavanje obuhvaća različite oblike usavršavanja
stjecanjem i unaprjeđivanjem stručnog znanja, i to osobito:

– objavljivanjem knjiga, priručnika te stručnih
i znanstvenih radova iz područja graditeljstva,

– održavanjem predavanja ili aktivnom/pasivnom
sudjelovanju na stručnom ili stručno-znanstvenom skupu

– pohađanjem tečaja cjeloživotnog
učenja koje organiziraju sveučilišta i veleučilišta ili održavanjem predavanja
na tom tečaju,

– pohađanjem tečajeva stručnog usavršavanja
drugih organizatora ili održavanjem predavanja na tom tečaju,

– sudjelovanjem u radu stručnih i
stručno-znanstvenih skupova, okruglih stolova, radionica i sl.
ili održavanjem predavanja na njima,

– aktivnim radom u stručnim povjerenstvima
Ministarstva vezanim za građevno-tehničku regulativu, odnosno Ispitnom
povjerenstvu,

– aktivnim radom u Tehničkim odborima Hrvatskog
zavoda za norme iz područja graditeljstva,

– sudjelovanjem u radu međunarodnih tijela
vezanih za tehničko zakonodavstvo iz područja graditeljstva,

– drugih vrsta djelovanja kojima osoba dokazuje
svoj napredak i usavršavanje u struci.

Stručno usavršavanje na način propisan stavkom
1. ovoga članka boduje se u skladu s Tablicom koja je pobliže propisana u
Prilogu 6. ovoga Pravilnika.

Članak 38.

Pohađanje tečajeva i nizova stručnih ili
znanstvenih skupova iz stavka 1. članka 37. ovoga Pravilnika, odnosno
održavanje predavanja na njima, smatrat će se stručnim usavršavanjem ako se oni
provode prema petogodišnjem programu za kojeg je pribavljena suglasnost
Ministarstva.

*3. Nositelj programa stručnog usavršavanja, suglasnost na
petogodišnji program stručnog usavršavanja*

Članak 39.

Petogodišnji program stručnog usavršavanja (u
daljnjem tekstu: program) provode, u pravilu, strukovne organizacije, te
sveučilišta i veleučilišta, (u daljnjem tekstu: nositelj programa).

Nositelj programa dužan je za program pribaviti
suglasnost Ministarstva iz članka 38. ovoga Pravilnika.

Za pribavljanje suglasnosti iz članka 38. ovoga
Pravilnika nositelj programa podnosi zahtjev uz koji se prilažu dokazi da
program ispunjava uvjete propisane ovim Pravilnikom, te podaci i dokazi o
nositelju programa i o osobi odgovornoj za provedbu programa.

Suglasnošću na program određuje se i bodovna
vrijednost pojedinih dijelova programa te, po potrebi način provjere znanja
stečenih programom, kao i obveze nositelja programa osobito glede:

– načina provedbe programa,

– osiguranja dostupnosti programa u skladu s
područnim potrebama,

– vođenja evidencije stručnog usavršavanja.

Suglasnost iz članka 38. ovoga Pravilnika nije
upravni akt.

Suglasnost iz članka 38. ovoga Pravilnika može
se dati za tečaj odnosno za niz stručnih ili stručno-znanstvenih skupova ako
oni sadrže predavanja, okrugle stolove i/ili radionice na kojima polaznici
tečaja odnosno sudionici skupa usvajaju nova znanja o metodama projektiranja i
građenja građevina, postupcima utvrđivanja stanja građevina, održavanju
građevina i sl., te prate promjene i razvoj
građevno-tehničke regulative, u obuhvatu koji obvezniku stručnog usavršavanja
osigurava prikupljanje minimalno propisanog broja bodova u petogodišnjem
razdoblju za koje je program dobio suglasnost.

Članak 40.

Programu se može izdati suglasnost Ministarstva
ako su ispunjeni sljedeći uvjeti:

1. sadržaj programa mora biti utemeljen na suvremenim
spoznajama i znanjima znanosti i struke te stanju i razvoju građevno--tehničke
regulative,

2. sadržaj programa mora osigurati prijenos
suvremenih spoznaja i znanja radi osposobljavanja osoba za učinkovit rad u
europskom gospodarskom prostoru,

3. predavači uključeni u realizaciju programa
moraju biti osobe visoke stručne spreme, priznati stručnjaci iz stručnog
područja programa, te osobe koje trajno rade na izradi, nadzoru primjene ili
provedbi građevno-tehničke regulative uključene u program,

4. program mora sadržavati kategorije stručnog
usavršavanja (unaprjeđivanja i usavršavanja znanja) u skladu s bodovnim
sustavom određenim Tablicom iz Priloga 6. ovoga Pravilnika.

Članak 41.

Program za kojeg je nositelj programa pribavio
suglasnost iz članka 38. ovoga Pravilnika može se godišnje mijenjati uz pribav­ljenu suglasnost
Ministarstva za tu promjenu programa. Ova suglasnost pribavlja se odgovarajućom
primjenom postupka iz članka 39. ovoga Pravilnika.

Članak 42.

Nositelj programa obvezan je:

– provjeriti identitet i prisutnost osobe koja
pohađa tečaj ili sudjeluje na skupu kroz sve vrijeme održavanja tečaja ili
skupa,

– voditi evidenciju stručnog usavršavanja kod
njega prijavljenog obveznika stručnog usavršavanja za sve oblike stručnog
usavršavanja, neovisno radi li se o stručnom usavršavanju iz njegovog programa
ili ne, bez posebne naknade,

– izvještavati Ministarstvo najmanje jednom
godišnje, a na zahtjev Ministarstva i češće, o provedbi programa, o podacima iz
evidencija koje vodi te o drugim pitanjima značajnim za stručno usavršavanje
obveznika stručnog usavršavanja,

– izvjestiti
Ministarstvo o rezultatima stručnog usavršavanja u petogodišnjem razdoblju, kod
njega prijavljenih obveznika stručnog usavršavanja,

– omogućiti Ministarstvu nadzor nad provedbom
programa i drugim obvezama nositelja programa koje ima u skladu s ovim
Pravilnikom te nad dokumentima na temelju kojih se vodi evidencija stručnog
usavršavanja obveznika stručnog usavršavanja.

Pod godišnjim izvještajnim razdobljem iz stavka
1. podstavka 3. ovoga članka podrazumijeva se razdoblje od 1. listopada
prethodne godine do 30. rujna tekuće godine, a izvještaj za prethodno
izvještajno razdoblje predaje se do 31. listopada tekuće godine.

Rezultati stručnog usavršavanja iz stavka 1.
podstavka 4. ovoga članka upisuju se u Registar iz članka 31. ovoga Pravilnika.

Obveznik stručnog usavršavanja, na temelju
odgovarajućih dokumenata, može od Ministarstva zahtijevati ispravak u registar
upisanog broja bodova ako nađe da upisani broj bodova stručnog usavršavanja
nije istovjetan stvarno stečenom broju bodova.

Nositelj programa dužan je utvrditi i učiniti
dostupnim na prikladan način pisana pravila o načinu provedbe programa i drugih
obveza u skladu s odredbama ovoga Pravilnika i suglasnošću iz članka 38. ovoga
Pravilnika.

Članak 43.

Kada se utvrde nepravilnosti u provedbi
programa, rješenjem Ministarstva nositelju programa će se odrediti primjereni
rok u kojem nepravilnost mora otkloniti.

Ako nositelj programa nepravilnost u provedbi
programa ne otkloni u roku iz stavka 1. ovoga članka, Ministarstvo će rješenjem
ukinuti suglasnost za provođenje programa.

Rješenjem iz stavka 2. ovoga članka ujedno se
određuje novi obveznik vođenja evidencije obveznika stručnog usvršavanja koji su bili evidentirani kod nositelja
programa kojem je suglasnost ukinuta.

Članak 44.

Nositelj programa dužan je obvezniku stručnog
usavršavanja koji je pohađao tečaj ili sudjelovao na stručnom odnosno
stručno--znanstvenom skupu izdati ispravu o završenom tečaju odnosno pohađanju skupa
koja sadrži:

1. naziv nositelja programa

2. ime i prezime polaznika

3. datum i mjesto rođenja polaznika

4. naziv programa te datum održavanja i naziv
tečaja ili skupa kojeg je osoba pohađala,

5. vrijednost tečaja ili skupa izraženu u
bodovima u skladu s Tablicom iz Priloga 6. ovoga Pravilnika,

6. broj isprave i datum izdavanja,

7. potpis osobe odgovorne za provedbu programa i
pečat nositelja programa.

4. Pripremni program za polaganje stručnog
ispita

Članak 45.

U svrhu pripreme kandidata za polaganje stručnog
ispita mogu se provoditi pripremni programi.

Pripremni programi iz stavka 1. ovoga članka
mogu se provoditi ako je na pripremni program pribavljena suglasnost
Ministarstva.

Sadržaj pripremnog programa za polaganje
stručnog ispita mora odgovarati ispitnom programu propisanom ovim Pravilnikom.

Odredbe ovoga Pravilnika kojima je propisano
pribavljanje suglasnosti na program stručnog usavršavanja odgovarajuće se
primjenjuju i na pripremni program za polaganje stručnog ispita.

Pohađanjem pripremnog programa za polaganje
stručnog ispita ne stječu se bodovi propisani ovim Pravilnikom za stručno
usavršavanje.

VI. PRIJELAZNE I ZAVRŠNE
ODREDBE

*1. Prilozi Pravilnika*

Članak 46.

Prilozi: 1., 2., 3., 4., 5. i 6. iz odredbi
ovoga Pravilnika sastavni su dio Pravilnika.

*2. Stručni ispiti*

Članak 47.

Danom početka primjene ovoga Pravilnika prestaje
važiti Pravilnik o programu i načinu polaganja stručnih ispita za obavljanje
određenih poslova u graditeljstvu (»Narodne novine«, br.
23/89).

Ispitne komisije osnovane prema Pravilniku iz
stavka 1. ovoga članka dužne su u roku 30 dana od dana početka primjene ovoga
Pravilnika predati Ministarstvu propisane evidencije o osobama koje su položile
stručni ispit prema ranije važećim propisima.

Članak 48.

Osobe koje su prijavile stručni ispit do dana
početka primjene ovoga Pravilnika, polagat će stručni ispit prema Pravilniku o
programu i načinu polaganja stručnih ispita za obavljanje određenih poslova u
graditeljstvu (»Narodne novine« br. 23/89).

Ispitne komisije iz članka 47. stavka 2. ovoga
Pravilnika obav­ljaju posao
ispitnih komisija do dana početka primjene ovoga Pravilnika.

Članak 49.

Osobe koje su do dana početka primjene odredbi
ovoga Pravilnika koje se odnose na polaganje stručnog ispita, položile stručni
ispit prema ranije važećim propisima za obavljanje određenih poslova u
graditeljstvu, nastavljaju obavljati poslove sudionika u grad­nji, poslove ispitivanja i potvrđivanja sukladnosti u
graditeljstvu ili poslove prostornog i urbanističkog planiranja, bez polaganja
razlike ispitnih predmeta ispitnog programa propisane člankom 7. stavak 1. i 3.
ovoga Pravilnika.

Članak 50.

Smatrat će se da je položila stručni ispit u
skladu s odredbama ovoga Pravilnika osoba geodetske struke koja:

– je položila stručni ispit sukladno propisima
kojima se uređuju poslovi državne izmjere i katastra nekretnina,

– posjeduje uvjerenje o položenom stručnom
ispitu iz podstavka 1. ovoga članka u kojem je, ako je to tim propisom uređeno,
utvrđeno da je stručni ispit obuhvatio i poznavanje propisa iz područja
graditeljstva,

– je presliku uvjerenja o položenom stručnom
ispitu iz podstavka 1. ovoga članka, ovjerenu od javnog bilježnika, dostavila
Ministarstvu radi upisa u Registar iz članka 31. stavka 1. ovoga Pravilnika.

Osobe iz stavka 1. ovoga članka dužne su se
stručno usavršavati i obavještavati Ministarstvo o stečenim bodovima u skladu s
odredbama posebnog propisa kojim se uređuje stručno usavršavanje iz područja
državne izmjere i katastra nekretnina.

Odredbe stavka 1. podstavka 2., te stavka 2.
ovoga članka primjenjuju se od dana stupanja na snagu propisa o stručnom ispitu
iz područja državne izmjere i katastra nekretnina, kojim se propisuje i obveza
poznavanja propisa iz područja graditeljstva te obveza stručnog usavršavanja.

Članak 51.

Ministar će imenovati ispitna povjerenstva iz
članka 11. ovoga Pravilnika do 30. rujna 2005. godine.

*3. Stručno usavršavanje*

Članak 52.

Za osobe koje su položile stručni ispit po
Pravilniku iz članka 47. stavka 1. ovoga Pravilnika obveza stručnog
usavršavanja počinje teći od 1. listopada 2005. godine.

Obveznicima stručnog usavršavanja iz stavka 1.
ovoga članka za prvo petogodišnje razdoblje stručnog usavršavanja sukladno
odredbama ovoga Pravilnika prema ovom Pravilniku bodovat će se stručno
usavršavanje ostvareno u 2005. godini, bez obzira na dan stupanja na snagu
ovoga Pravilnika.

Obveznici stručnog usavršavanja iz stavka 1.
ovoga članka dužni su do 30. rujna 2006. odabrati strukovno područje i vrstu
poslova u kojoj će se usavršavati sukladno Ispitnom programu propisanom ovim
Pravilnikom.

Obveznici stručnog usavršavanja iz stavka 1.
ovoga članka dužni su odabrati voditelja evidencije o stručnom usavršavanju do
30. rujna 2006. godine.

*4. Stupanje na snagu*

Članak 53.

Ovaj Pravilnik stupa na snagu osmog dana od dana
objave u »Narodnim novinama«.

Odredbe ovoga Pravilnika koje se odnose na
polaganje stručnog ispita primjenjuju se od 1. listopada 2005. godine.

Klasa: 360-01/05-04/00003

Urbroj: 531-01-05-3

Zagreb, 30. lipnja 2005.

Ministrica

**Marina Matulović Dropulić, dipl. ing. arh**., v. r.

PRILOG 1.

ISPITNI PROGRAM

Točka 1.

(1) Ispitni program obuhvaća sljedeće ispitne
predmete:

1. Osnove građevne regulative

2. Tehnička regulativa

3. Regulativa zaštite osoba, okoliša, materijalnih
i kulturnih dobara.

(2) Strukovna područja su:

1. Područje arhitekture,

2. Područje građevinarstva,

3. Područje elektrotehnike,

4. Područje strojarstva.

Točka 2.

Gradivo ispitnog predmeta »Osnove građevne
regulative« obuhvaća poznavanje važećih propisa ili dijelova važećih propisa
koji uređuju:

1. gradnju građevina

2. prostorno uređenje

3. komunalno gospodarstvo

4. normizaciju

5. obvezne odnose u graditeljstvu

6. upravno postupanje i uredsko poslovanje

u obuhvatu poznavanja koji ovisi o strukovnom,
vrsti poslova, stečenoj stručnoj spremi i struci pristupnika stručnom ispitu.

Točka 3.

(1) Gradivo predmeta »Tehnička regulativa« za
poslove sudionika u gradnji obuhvaća važeće propise ili dijelove važećih propisa
koji uređuju odnosno razrađuju bitne zahtjeve za građevinu te druge tehničke
uvjete za građevine odnosno njihove dijelove:

1.  bitni
zahtjevi i nesmetan pristup i kretanje u građevinama,

2. posebni zahtjevi, uvjeti i sadržaji projekata
za građevine,

3. posebni zahtjevi i uvjeti pri izvođenju
građevina,

4. projektiranje, oprema i izvođenje instalacija
u zgradama, postrojenjima, inženjerskim i drugim građevinama,

5. drugi propisi u vezi s obavljanjem poslova
sudionika u grad­nji, u obuhvatu poznavanja koji
ovisi o strukovnom području i pripadnoj vrsti građevina, vrsti poslova,
stečenoj stručnoj spremi i struci pristupnika stručnom ispitu.

(2) Osobe koje sukladno članku 10. stavku 2.
ovoga Pravilnika polažu stručni ispit samo za obavljanje poslova građenja
ispitni program obuhvaća one važeće propise ili dijelove važećih propisa iz
stavka 1. ove točke koji se odnose na izvođenje građevina i instalacija i druge
propise u vezi s poslovima vođenja pojedinih radova za koje se polaže stručni
ispit.

(3) Gradivo predmeta »Tehnička regulativa« za
poslove ispitivanja i potvrđivanja sukladnosti u graditeljstvu obuhvaća važeće
propise ili dijelove važećih propisa koji uređuju uporabljivost građevnih
proizvoda i uporabljivost građevine:

1. uporabljivost građevnih proizvoda i bitni
zahtjevi za građevinu,

2. utvrđivanje uporabljivosti, ocjenjivanje
sukladnosti i certificiranje sukladnosti građevnih proizvoda,

3.
uporabljivost građevine i bitni zahtjevi za građevinu,

4. prethodna istraživanja na lokaciji građevine,
ispitivanje građevina, izdavanje
autoriziranih podataka,

5. normizaciju, akreditaciju, mjeriteljstvo te
temeljne zahtjeve i sigurnost proizvoda,

6. druge propise u vezi s obavljanjem poslova
ispitivanja i potvrđivanja sukladnosti.

(4) Gradivo predmeta »Tehnička regulativa« za
poslove prostornog i urbanističkog planiranja obnuhvaća
važeće propise ili dijelove važećih propisa koji uređuju područje prostornog i
urbanističkog planiranja te druge propise koji su u vezi s time:

1. prostorno uređenje,

2. zaštitu okoliša i prirode,

3. prometne, telekomunikacijske i opskrbne
mreže,

4. korištenje prostora, zemljišta odnosno voda,

5. postupanje s otpadom,

6. druge propise koji su u vezi s obavljanjem
poslova prostornog i urbanističkog planiranja.

Točka 4.

Gradivo predmeta »Regulativa zaštite osoba,
okoliša, materijalnih i kulturnih dobara« obuhvaća važeće propise odnosno
dijelove važećih propisa koji uređuju:

1.
zaštitu od požara,

2. zaštitu na radu te drugih zahtjeva sigurnosti
u korištenju,

3. zaštitu od ionizirajućih i neionizirajućih zračenja i drugih zahtjeva higijene,
zdravlja i zaštite okoliša,

4. zaštitu i očuvanje kulturnih dobara,

prilagođeno potrebama obavljanja pojedinih
poslova u sudionika u gradnji, poslova ispitivanja i potvrđivanja sukladnosti u
graditeljstvu odnosno poslova prostornog i urbanističkog planiranja.

![](dodatni/354773.gif)
![](dodatni/354774.gif)
![](dodatni/354775.gif)
![](dodatni/354776.gif)
![](dodatni/354777.gif)
![](dodatni/354778.gif)
![](dodatni/354779.gif)
![](dodatni/354780.gif)

Pravilnik, NN 82/2005-1587